
ŠAKIŲ RAJONO SAVIVALDYBĖS VISUOMENĖS SVEIKATOS BIURO DIREKTORIAUS PAREIGYBĖS APRAŠYMAS

I SKYRIUS
PAREIGYBĖ

		1. Šakių rajono savivaldybės visuomenės sveikatos biuro (toliau – Biuro) direktoriaus pareigybė yra darbuotojo, dirbančio pagal darbo sutartį, pareigybė, priskiriama biudžetinių įstaigų vadovų ir jų pavaduotojų, kurių pareigybės priskiriamos A lygiui, atsižvelgiant į būtiną išsilavinimą toms pareigoms eiti, grupei.						
		2. Pareigybė lygis – A1.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

	3. Direktorius turi atitikti šiuos kvalifikacinius reikalavimus:			
3.1. mokėti valstybinę kalbą pagal trečiąją valstybinės kalbos mokėjimo kategoriją, nustatytą Lietuvos Respublikos Vyriausybės 2003 m. gruodžio 24 d. nutarimu Nr. 1688 ,,Dėl valstybinės kalbos mokėjimo kategorijų patvirtinimo ir įgyvendinimo“;	
3.2. Turėti ne mažiau kaip 1 metų profesinio darbo patirtį sveikatos priežiūros ir (arba) socialinių paslaugų srityse ir biomedicinos mokslų ar socialinių mokslų srities aukštąjį universitetinį ar jam prilygintą išsilavinimą (magistro kvalifikacinį laipsnį).
3.3. išmanyti ir gebėti taikyti Lietuvos Respublikos įstatymus, Lietuvos Respublikos Vyriausybės nutarimus, sveikatos apsaugos ministro įsakymus bei kitus teisės aktus, reglamentuojančius sveikatinimo veiklos planavimą, organizavimą ir vykdymą, sveikatos priežiūros įstaigų administravimą ir finansavimą, darbo santykių organizavimą;
	3.4. išmanyti e. sveikatos politikos, ekonomikos, teisės, vadybos, finansų, personalo valdymo, administravimo bei darbo santykių reguliavimo pagrindus ir gebėti taikyti šias žinias organizuojant ir planuojant sveikatinimo veiklą;
	3.5. gebėti nustatyti rizikingas įstaigos veiklos sritis ir taikyti tinkamus krizių valdymo modelius;
	3.6. išmanyti antikorupcinės aplinkos formavimo principus;
	3.7. mokėti naudotis šiuolaikinėmis technologijomis ir ryšio priemonėmis (dokumentų rengimo ir apdorojimo programomis, interneto naršykle (-ėmis), elektroninio pašto programa (-omis) ir kt.);		
	3.8. turėti vadybinių kompetencijų, kurios apima gebėjimą planuoti ir organizuoti pavaldžių darbuotojų veiklą, siekiant optimaliais sprendimais gerinti visos įstaigos ir kiekvieno darbuotojo darbo kokybę atsižvelgiant į vadovaujamos įstaigos funkcijas ir veiklos specifiškumą, taip pat prižiūrėti ir kontroliuoti įstaigos darbą.
	 

III SKYRIUS
ŠIAS PAREIGAS EINANČIO DARBUOTOJO FUNKCIJOS

	4. Šias pareigas einantis darbuotojas vykdo šias funkcijas:
	4.1. organizuoja Biuro veiklą ir atsako už Biurui pavestų funkcijų vykdymą, nustatytų tikslų ir uždavinių įgyvendinimą;
	4.2. organizuoja visuomenės sveikatos stiprinimo priemonių įgyvendinimą savivaldybės bendruomenėje;
	4.3. organizuoja vaikų ir jaunimo sveikatos priežiūrą;
	4.4. organizuoja savivaldybės visuomenės sveikatos stebėsenos (monitoringo) vykdymą;
	4.5. planuoja Biuro žmogiškuosius, materialinius ir finansinius išteklius, atsako už jų panaudojimą ir vykdo su tuo susijusias funkcijas;
	4.6. Biuro direktorius tvirtina Biuro struktūrą ir darbuotojų pareigybių sąrašą, neviršydamas nustatyto didžiausio leistino pareigybių skaičiaus;
	4.7. Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Biuro darbuotojus, skatina juos ir skiria jiems drausmines nuobaudas;
	4.8. teisės aktų nustatyta tvarka pagal patvirtintą darbo užmokesčio fondą nustato darbuotojų atlyginimus;
	4.9. tvirtina Biuro darbuotojų (išskyrus Biuro direktoriaus) pareigybių aprašymus, Biuro darbo tvarkos taisykles, Vidaus kontrolės, įskaitant finansų kontrolę, taisykles, sveikatinimo programas bei kitus dokumentus;
	4.10. organizuoja ir koordinuoja visuomenės sveikatos priežiūros specialistų, vykdančių sveikatos priežiūrą ugdymo įstaigose, veiklą;
	4.11. organizuoja Biuro veiklos plano vykdymą, planuoja Biuro veiklos kryptis ir kartą per metus atsiskaito Biuro savininko teises ir pareigas įgyvendinančiai institucijai – Šakių rajono savivaldybės tarybai (toliau – savivaldybės taryba) už darbų vykdymą;
	4.12. leidžia Biuro veiklą reglamentuojančius įsakymus, kitus teisės aktus ir kontroliuoja, kaip jie vykdomi;
	4.13. Biuro vardu pasirašo dokumentus, sudaro sutartis, suteikia įgaliojimus su Biuro veikla susijusiems klausimams spręsti, vykdo Biuro įsipareigojimus pagal sudarytas sutartis;
	4.14. atstovauja Biurui kitose valstybės ir savivaldybės institucijose ir įstaigose, santykiuose su kitais juridiniais ir fiziniais asmenimis;
	4.15. rengia Biuro teikiamų atlygintinų paslaugų kainų skaičiavimus ir teikia kainas tvirtinti savivaldybės tarybai;
	4.16. teisės aktų nustatyta tvarka disponuoja Biurui priskirtu valstybės, savivaldybės turtu ir lėšomis, atsako už tikslinį lėšų panaudojimą, sudaro sutartis su Lietuvos ir užsienio fiziniais ir juridiniais asmenimis; 
	4.17. teikia pasiūlymus savivaldybės gydytojui (vyriausiajam specialistui) nustatant savivaldybės sveikatinimo veiklos planavimą;
	4.18. pagal savo kompetenciją teikia pasiūlymus Šakių rajono savivaldybės (toliau – savivaldybė) tarybai, administracijos direktoriui svarstant Biuro veiklą reglamentuojančius dokumentų projektus;
	4.19. užtikrina programų vykdymo ir paskirtų asignavimų naudojimo teisėtumą, ekonomiškumą, efektyvumą ir rezultatyvumą, racionalų ir taupų lėšų bei turto naudojimą, veiksmingą biudžetinės įstaigos vidaus kontrolės sistemos veikimą ir tobulinimą;
	4.20. atlieka kitas teisės aktuose numatytas ir Biuro steigėjo jam priskirtas funkcijas.

	IV SKYRIUS
       PAVALDUMAS

	5. Direktorius pavaldus savivaldybės merui. 	

